**Friedrich Carl von Savigny** (født 21. februar 1779 i Frankfurt am Main, død 25. oktober 1861 i Berlin) var en tysk jurist og romantisk rettsteoretiker. Han grunnla den historiske skolen innen rettsvitenskapen, og er også kjent som en betydelig prøyssisk politiker.

Liv og virke
------------

### Bakgrunn

Savigny stammet fra en gammel familie fra Lothringen som hadde sitt navn fra borgen Savigny i nærheten av Charmes i Mosel-området. 13 år gammel ble han foreldreløs. Han studerte jus ved universitetet i Marburg fra 1795 under blant andre Anton Bauer og Friedrich Weiss, den sistnevnte en fremragende kjenner av middelalderens rettsvitenskap. Etter videre studier i Jena, Leipzig, Göttingen og Halle kom han i 1800 tilbake til Marburg, hvor han tok doktorgraden samme år. 

### Karriere

Han underviste ved dette universitetet i Marburg som privatdosent, og offentliggjorde 1803 sin berømte avhandling *Das Recht des Besitzes*. I 1804 giftet han seg med Kunigunde von Brentano, søster av dikteren Clemens Brentano og Bettina von Arnim. I 1808 ble han professor i romersk sivilrett i Landshut (romerretten var gjeldende rett i Tyskland frem til begynnelsen av 1900-tallet). Han ble bare kortvarig i Landshut, for allerede 1810 fikk han en lærestol i romerrett ved det nylig grunnlagte universitetet i Berlin (Humboldt-universitetet), takket være vennen Wilhelm von Humboldt. Han ble senere også dette universitetets tredje rektor, og var virksom som privatlærer for den prøyssiske kronprins Fredrik Wilhelm i fagene romerrett, prøyssisk rett og strafferett.

I 1814 utkom hans skrift *Vom Beruf unserer Zeit für Gesetzgebung und Rechtswissenschaft*, og 1815 grunnla han sammen med Karl Friedrich Eichhorn og Johann Friedrich Ludwig Göschen *Zeitschrift für geschichtliche Rechtswissenschaft*, som ble et organ for fagets historiske skole. Samme år utkom første bind av hans monumentale *Geschichte des römischen Rechts im Mittelalter*, som først ble avsluttet i 1831. I 1817 ble han som statsråd medlem av det prøyssiske justisministerium, i 1819 medlem av overtribunalet for Rhinprovinsen og i 1820 medlem av kommisjonen for revisjon av den allmenne landretten for den prøyssiske stat. I 1835 påbegynte han arbeidet med sitt verk *System des heutigen römischen Rechts*.

Hans akademiske virksomhet tok slutt i 1842 da han ble utnevnt til storkansler av kong Fredrik Wilhelm IV av Preussen. Med denne tittelen var han prøyssisk minister for revisjon av lovgivningen. Ved utbruddet av marsrevolusjonen i 1848 trådte han tilbake. I 1850 utkom hans verk *Vermischte Schriften* og i 1853 kom *Obligationenrecht* som en utdypelse av *System des heutigen römischen Rechts*. Savigny døde 25. oktober 1861 i Berlin. Ved hans bisettelse var kongen tilstede med samtlige prinser. Han grav befant seg i Hedwigskatedralen i Berlin, frem til den i 1875 ble overført til familiegodset Trages ved Hanau i Hessen.

Han var far til politikeren og diplomaten Karl Friedrich von Savigny.

Verker
------

* *Das Recht des Besitzes*, 1803
* *Vom Beruf unserer Zeit für Gesetzgebung und Rechtswissenschaft*, 1814
* *Geschichte des römischen Rechts im Mittelalter*, 1815 – 1831
* *System des heutigen römischen Rechts*, 8 Bände, 1840 – 1849
* *Vermischte Schriften*, 1850
* *Obligationenrecht*, 1853

Referanser
----------

1. 1 2   Encyclopædia Britannica Online, oppført som Friedrich Karl von Savigny, Encyclopædia Britannica Online-ID biography/Friedrich-Karl-von-Savigny, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 9. april 2014[Hentet fra Wikidata]
3. 1 2   Frankfurter Personenlexikon, oppført som Friedrich Carl von Savigny, frankfurter-personenlexikon.de, besøkt 9. oktober 2017[Hentet fra Wikidata]
4. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
5. ↑   Gemeinsame Normdatei, besøkt 10. desember 2014[Hentet fra Wikidata]
6. 1 2 3   www.accademiadellescienze.it, Accademia delle Scienze di Torino ID friedrich-karl-savigny, besøkt 1. desember 2020[Hentet fra Wikidata]
7. 1 2   Store sovjetiske encyklopedi (1969–1978), avsnitt, vers eller paragraf Савиньи Фридрих Карл фон, besøkt 28. september 2015[Hentet fra Wikidata]
8. ↑   Gemeinsame Normdatei, besøkt 30. desember 2014[Hentet fra Wikidata]
9. ↑   Gemeinsame Normdatei, besøkt 2. april 2015[Hentet fra Wikidata]

Eksterne lenker
---------------

* (en) Friedrich Carl von Savigny – kategori av bilder, video eller lyd på Commons Rediger på Wikidata

* (en) Friedrich Carl von Savigny – galleri av bilder, video eller lyd på Commons Rediger på Wikidata
* Database ved Universität Marburg
* *Beitrag zur Rechtsgeschichte des Adels im neueren Europa* (Bibliotheca Augustana)

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** WikiTree **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** BPN **·** NDL **·** NKC **·** ICCU **·** RLS **·** BNE **·** CiNii
 |